ประกาศกรมพัฒนาธุรกิจการค้า
ประกาศกรมพัฒนาธุรกิจการค้า
เรื่อง
การยื่นคำขอจดทะเบียนทางอินเตอร์เน็ต
(ฉบับที่
๕)
พ.ศ.
๒๕๔๘
 

ตามประกาศกรมพัฒนาธุรกิจการค้า เรื่อง การยื่นคำขอจดทะเบียนทางอินเตอร์เน็ต
ได้กำหนดหลักเกณฑ์วิธีปฏิบัติในการยื่นคำขอจดทะเบียนทางอินเตอร์เน็ต โดยให้ใช้กับการจดทะเบียนห้างหุ้นส่วนและบริษัทที่มีสำนักงานแห่งใหญ่ตั้งอยู่ในเขตกรุงเทพมหานคร
จังหวัดนนทบุรี สมุทรปราการ และปทุมธานี นั้น

เพื่ออำนวยความสะดวกแก่ผู้ยื่นคำขอจดทะเบียนทางอินเตอร์เน็ตและขยายการให้บริการยื่นคำขอจดทะเบียนทางอินเตอร์เน็ตเพิ่มขึ้น
กรมพัฒนาธุรกิจการค้า จึงกำหนดหลักเกณฑ์วิธีปฏิบัติในการยื่นคำขอจดทะเบียนทางอินเตอร์เน็ตไว้
ดังนี้

๑. ให้ยกเลิก
๑.๑ ประกาศกรมทะเบียนการค้า เรื่อง การยื่นคำขอจดทะเบียนทางอินเตอร์เน็ต
ลงวันที่ ๑๕ มกราคม พ.ศ. ๒๕๔๕
๑.๒ ประกาศกรมทะเบียนการค้า เรื่อง การยื่นคำขอจดทะเบียนทางอินเตอร์เน็ต
(ฉบับที่ ๒) พ.ศ. ๒๕๔๕ ลงวันที่ ๒๒ กรกฎาคม พ.ศ. ๒๕๔๕
๑.๓ ประกาศกรมทะเบียนการค้า เรื่อง การยื่นคำขอจดทะเบียนทางอินเตอร์เน็ต
(ฉบับที่ ๓) พ.ศ. ๒๕๔๕ ลงวันที่ ๑ ตุลาคม พ.ศ. ๒๕๔๕
๑.๔ ประกาศกรมพัฒนาธุรกิจการค้า เรื่อง การยื่นคำขอจดทะเบียนทางอินเตอร์เน็ต
(ฉบับที่ ๔) พ.ศ. ๒๕๔๖ ลงวันที่ ๒๔ เมษายน พ.ศ. ๒๕๔๖

๒. การยื่นคำขอจดทะเบียนทางอินเตอร์เน็ตให้หมายถึง
การจดทะเบียนหนังสือบริคณห์สนธิ การจดทะเบียนแก้ไขเพิ่มเติมหนังสือบริคณห์สนธิก่อนตั้งบริษัท
การจดทะเบียนจัดตั้งห้างหุ้นส่วนสามัญนิติบุคคล ห้างหุ้นส่วนจำกัด และบริษัทจำกัด และคำขอจดทะเบียนแก้ไขเพิ่มเติม
ควบ เลิกและเสร็จการชำระบัญชีห้างหุ้นส่วนสามัญนิติบุคคล ห้างหุ้นส่วนจำกัด และบริษัทจำกัด

๓. การยื่นคำขอจดทะเบียนทางอินเตอร์เน็ตให้ใช้กับการจดทะเบียนของห้างหุ้นส่วน
และบริษัทที่มีสำนักงานแห่งใหญ่ตั้งอยู่ในเขตกรุงเทพมหานคร จังหวัดนนทบุรี สมุทรปราการ
ปทุมธานี เชียงราย พิษณุโลก นครสวรรค์ ขอนแก่น อุบลราชธานี พระนครศรีอยุธยา ระยอง ราชบุรี
ประจวบคีรีขันธ์ และนครศรีธรรมราช

๔. ให้ผู้ประสงค์จะยื่นคำขอจดทะเบียนทางอินเตอร์เน็ต
ลงทะเบียนและกรอกข้อมูลได้ที่เว็บไซต์ www.dbd.go.th ยกเว้นผู้ที่มี
Password เมื่อคราวลงทะเบียนจองชื่อนิติบุคคลอยู่แล้ว ไม่ต้องลงทะเบียนใหม่

๕. เมื่อนายทะเบียนตรวจสอบคำขอที่ยื่นจดทะเบียนทางอินเตอร์เน็ตแล้วจะแจ้งผลให้ผู้ขอจดทะเบียนทราบทางอีเมล์
ในกรณีที่มีข้อบกพร่องให้ผู้ขอจดทะเบียนแก้ไขข้อบกพร่องโดยกรอกข้อมูลที่ถูกต้องแล้วแจ้งกลับนายทะเบียนอีกครั้งทางอีเมล์

๖. ในกรณีที่นายทะเบียนแจ้งผลว่าคำขอจดทะเบียนถูกต้อง
ให้ผู้ขอจดทะเบียนพิมพ์ (Print out)
คำขอจดทะเบียนและเอกสารประกอบจากเว็บไซต์ของกรม แล้วนำไปให้ผู้ที่เกี่ยวข้องกับการจดทะเบียนนั้นๆ
ทุกคนลงลายมือชื่อในคำขอจดทะเบียนและเอกสารประกอบให้ครบถ้วน

๗. ให้ผู้ขอจดทะเบียนยื่นคำขอจดทะเบียนตามข้อ ๖
ด้วยตนเองหรือส่งทางไปรษณีย์ไปยังสำนักงานทะเบียนหุ้นส่วนบริษัท ดังนี้
๗.๑ กรณีที่สำนักงานแห่งใหญ่ของห้างหุ้นส่วนหรือบริษัทตั้งอยู่ในเขตกรุงเทพมหานครให้ยื่นคำขอจดทะเบียนได้ที่ส่วนบริการจดทะเบียนทางอินเตอร์เน็ต
หรือส่วนจดทะเบียนธุรกิจกลางสำนักทะเบียนธุรกิจ กรมพัฒนาธุรกิจการค้า จังหวัดนนทบุรี
หรือสำนักงานบริการจดทะเบียนธุรกิจ ๑ - ๗ เพื่อดำเนินการรับจดทะเบียนต่อไป
๗.๒ กรณีที่สำนักงานแห่งใหญ่ของห้างหุ้นส่วนหรือบริษัทตั้งอยู่ในเขตจังหวัดอื่น
ให้ยื่นคำขอจดทะเบียนได้ที่สำนักงานพัฒนาธุรกิจการค้าจังหวัดที่ห้างหุ้นส่วนหรือบริษัทมีสำนักงานแห่งใหญ่ตั้งอยู่ในเขตจังหวัดนั้น
เพื่อดำเนินการรับจดทะเบียนต่อไป

๘. การชำระค่าธรรมเนียม ให้ผู้ขอจดทะเบียนทางอินเตอร์เน็ต
ชำระค่าธรรมเนียม ดังนี้
๘.๑ คำขอจดทะเบียนตามข้อ ๗.๑ ให้เลือกชำระค่าธรรมเนียมได้
๓ วิธี คือ
(๑) ขอใช้บริการ
Internet Banking โดยหักบัญชีกับธนาคารที่กรมพัฒนาธุรกิจ
การค้ากำหนด
หรือ
(๒) ชำระเงินที่
Counter ธนาคารที่กรมพัฒนาธุรกิจการค้ากำหนด หรือ
(๓) ชำระด้วยเงินสดหรือแคชเชียร์เช็คขีดคร่อมสั่งจ่ายกรมพัฒนาธุรกิจการค้า
ณ สำนักงานที่ยื่นคำขอจดทะเบียน
๘.๒ คำขอจดทะเบียนตามข้อ ๗.๒ ให้ชำระค่าธรรมเนียมที่สำนักงานพัฒนาธุรกิจการค้าจังหวัด
ด้วยเงินสดหรือแคชเชียร์เช็คขีดคร่อมสั่งจ่ายกระทรวงการคลัง (ผ่านสำนักงานคลังจังหวัดที่จดทะเบียน)

ทั้งนี้ ตั้งแต่วันที่ ๑๕ กันยายน ๒๕๔๘[๑]


ประกาศ
ณ วันที่ ๘ กันยายน พ.ศ. ๒๕๔๘
อรจิต
สิงคาลวณิช
อธิบดีกรมพัฒนาธุรกิจการค้า






















พชร/ผู้จัดทำ
๓๑
ตุลาคม ๒๕๔๘

ศิริยา/ผู้จัดทำ
๑๐
มกราคม ๒๕๔๙

[๑]
ราชกิจจานุเบกษา เล่ม ๑๒๒/ตอนพิเศษ ๑๑๙ ง/หน้า ๑๗/๒๕ ตุลาคม ๒๕๔๘